
1. Suunnitelmien läpikäyntiä
Heikki Luminen esitteli tulevan rakennuksen alustavia massoittelu- ja sijoittumissuunnitelmia. Koulurakennus on alustavasti luonnosteltu yksikerroksiseksi, solumuotoiseksi rakennukseksi, jossa esi- ja alkuopetuksen sekä Lauttojen tilat sijoittuisivat pisimmälle Meijerintien suuntaan ja isompien oppilaiden solut lähemmäksi Lauttakyläntietä. Koulun välituntipiha sijoittuisi pellon puolelle ja liikennöinti Meijerintien puolelle. Koulurakennuksen päätyyn, Kännönvuoren suuntaan, on hahmoteltu jalkapallokentän kokoinen välituntiliikunta-alue.
Keskusteltiin alustavien suunnitelmien pohjalta ja koottiin ylös kommentteja ja kehittämisehdotuksia. Kooste niistä toimitetaan Heikille ja Markulle ennen seuraavaa kokousta.

Todettiin, että suunnitteilla oleva oppimisympäristö on sikäli erityinen, että musiikkiopiston tiloja ei sijoiteta omaan soluunsa vaan tarkoituksena on rakentaa aidosti yhteiset tilat esiopetukselle, perusopetukselle ja musiikkiopistolle. Akustointi tulee huomioida tilojen ja materiaalien suunnittelussa alusta lähtien. Tähän suunnittelu- ja kokeilutyöhön etsitään yhteistyöyrityksiä.

Koska tulevalta rakennukselta edellytetään avoimia tiloja, jotka tarvittaessa mahdollistavat suojautumisen ja äänieristyksen, voisi yhteistyötä ehdottaa paikallisen Seloy Oy:n kanssa. Seloy kehittelee parhaillaan digitaalisuutta hyödyntävää lasiteknologiaa, joka voisi soveltua myös oppilaitoskäyttöön. Sovittiin, että Eija ottaa yhteyttä Henri Kiuruun.
2. Ryhmätyöt ja työskentelyn yhteenvetoa
Työskenneltiin kahdessa sekaryhmässä, jossa esi- ja alkuopetuksen, yleisopetuksen ja vammaisopetuksen sekä musiikinopetuksen toimijat pohtivat FEG:n suunnitelmien pohjalta tilojen yhteistoiminnallisuutta ja suunnitelman muutostarpeita.
Ryhmätöiden yhteenveto on FEG:n koostamassa materiaalissa (liite).

Erityisesti tulee huomioida seuraavaa:

· Tilojen akustoinnin onnistuminen on elinehto uuden rakennuksen toimivuudelle. Akustiikka-alan asiantuntijoita tulee hyödyntää alusta lähtien tilojen ja materiaalien suunnittelussa.

· Rakennuksen AV-suunnittelu ja opetuksen digitaalisuus tulee huomioida jo varhaisessa vaiheessa suunnittelua.
· Samoin on pihasuunnittelun laita. Tähän voisi yhteistyökumppaniksi kysyä HAYOn Kokemäen yksikköä ja puutarha-alan yrityksiä. 

·  Rakennuksen liikuntasali palvelee päiväaikaan koululiikuntaa ja iltaisin musiikkiopistoa. Sali tulee suunnitella ensisijaisesti musiikkisaliksi, jonka tilankäytöstä (tilavaraukset) vastaa Uuden Koulun johtoryhmä.
· Tulee ratkaista, järjestetäänkö esiopetusta täydentävää vuoropäivähoitoa Uuden Koulun yhteydessä eskarisolussa vai kuljetetaanko lapset vuorohoitopäiväkotiin. Vuorohoidon sijoittaminen uuteen rakennukseen edellyttää eskarisolun rakentamista hoitolaitoksen kriteereiden mukaan.
3. Jatkotyöskentely
Tuleva oppimisympäristö on investointi, jonka ominaisuuksia tulee hyödyntää maksimaalisesti. Tämän vuoksi henkilöstöä tulee jo rakennuksen suunnittelu- ja rakentamisvaiheessa valmentaa uuteen toimintakulttuuriin. Keskusteltiin siitä, mitä tukea tarvitaan, jotta henkilöstö pystyy ottamaan tilat täysimääräisesti käyttöönsä välittömästi rakennuksen valmistumisen jälkeen. Todettiin, että joustavan esi- ja alkuopetuksen, yhteistyön ja tiimiopettajuuden, uuden opetussuunnitelman sekä yhteisen toimintakulttuurin omaksuminen edellyttävät valmentautumista ja osaamisen kehittämistä. Asia huomioidaan sivistyspalveluiden talousarvion 2019 – 2021 valmistelussa.

Työskentely jatkuu seuraavasti:

· Maarit ja Eevis toimittavat 8.5.2018 mennessä koosteet henkilöstön kommenteista alustaviin suunnitelmaluonnoksiin ja valmennustarpeisiin
· Johtoryhmän koostava palaveri pidetään pe 11.5.2018 klo 9 – 11 kaupungintalolla
· Seuraava laajemman ryhmän kokoontuminen on ke 23.5.2018 klo 13 – 16 Kuninkaisissa
